**
INFORMACIJA O STIPENDIJAMA GRADA ZAGREBA**

**Stipendija Grada Zagreba za izvrsnost**

Stipendija Grada Zagreba, koja je prepoznata kao stipendija za izvrsnost, prva je Stipendija koju je Grad Zagreb počeo dodjeljivati svojim najuspješnijim učenicima i studentima.

Učenicima i studentima dodjeljuje se 26-u godinu zaredom (od 1992./1993. školske odnosno akademske godine, a od 2007./2008. akademske godine dodjeljuje se i studentima doktorskog studija (11-u godinu zaredom).

Do sada su, uključujući i ovu školsku, odnosno akademsku godinu dodijeljene ukupno 3652 stipendije: 1614 stipendije učenicima, 1980 stipendija studentima i 58 stipendija studentima doktorskog studija, za što je izdvojeno 295.000.000,00 kuna.

Mnogi od dosadašnjih zagrebačkih stipendista danas su ugledni sveučilišni profesori, znanstvenici i istaknuti javni djelatnici.

Uvjeti, postupak i kriteriji za dodjelu ove Stipendije propisani su Odlukom o Stipendiji Grada Zagreba (Službeni glasnik Grada Zagreba 15/06, 4/07, 16/07, 9/08, 16/09, 12/10, 12/11, 19/14-pročišćeni tekst, 22/15 i 7/16).

Stipendija Grada Zagreba dodjeljuje se na temelju natječaja, koji početkom svake školske odnosno akademske godine raspisuje gradonačelnik Grada Zagreba do kraja rujna za učenike, a za studente do kraja listopada. Obavijest o objavi natječaja objavljuje se u dnevnom tisku, a natječaj na web stranici Grada Zagreba ([www.zagreb.hr](http://www.zagreb.hr)).

O dodjeli Stipendije odlučuje Povjerenstvo za dodjelu Stipendije Grada Zagreba, koje imenuje Gradska skupština Grada Zagreba.

Od školske godine 2005./2006. **Stipendija se, neovisno o natječaju i kriterijima za dodjelu Stipendije, dodjeljuje redovnom učeniku srednje škole koji ima najmanje vrlo dobar uspjeh,** hrvatsko državljanstvo i prebivalište u Republici Hrvatskoj, **ukoliko je na nekom od službenih svjetskih natjecanja u znanju osvojio pojedinačno ili ekipno prvo, drugo ili treće mjesto odnosno dobio prvu, drugu ili treću nagradu.**
Pod službenim svjetskim natjecanjem u znanju podrazumijeva se natjecanje kojem je prethodila selekcija na državnoj razini natjecanja.

 **Do sada je za svjetske olimpijade u znanju dodijeljeno 49 stipendija.
Gradonačelnik može nakon završenog srednjeg obrazovanja odobriti stipendistu produženo korištenje Stipendije nastavi li školovanje na nekom od sveučilišnih studija u Gradu Zagrebu,** ako je za vrijeme korištenja Stipendije osvojio neku od nagrada na državnom ili međunarodnom natjecanju kojem je prethodila selekcija natjecatelja na nižim razinama natjecanja ili /i svrstao se u 10% najboljih studenata na rang listi upisanih u studijski program. Produženo korištenje Stipendije može se odobriti stipendistu najdulje do stjecanja uvjeta za sudjelovanje na natječaju za dodjelu Stipendije studentima.

**Nakon završenoga preddiplomskog studija, Gradonačelnik može odobriti stipendistu korištenje stipendije i na diplomskom studiju** ako je preddiplomski studij završio s ukupnim prosjekom ocjena najmanje 4,00 i nalazi se u 20% najboljih na listi upisane struke.

 **Nakon završenog školovanja stipendist je obvezan zaposliti se i raditi na području Grada Zagreba najmanje onoliko vremena koliko je primao Stipendiju.**

**Neto iznos Stipendije utvrđen se u visini 40% za učenike, 55% za studente te 65% za doktorande prosječne neto plaće u Gradu Zagrebu za razdoblje siječanj – kolovoz

godine u kojoj se natječaj za Stipendiju raspisuje** te Stipendija za ovu školsku, odnosno akademsku godinu **iznosi 2.768,40 kuna za učenike, 3.806,55 kuna za studente i 4.498,65 kuna za doktorande.**

Za Stipendiju Grada Zagreba, **Grad Zagreb u svom proračunu godišnje izdvaja 19.500.000,00 kuna.**

**Stipendija Grada Zagreba za učenike koji se obrazuju za deficitarna zanimanja za potrebe obrtništva**

**Stipendija je ustanovljena 2003./2004. školske godine s ciljem poticanja upisa učenika u trogodišnje strukovne programe obrazovanja**. Stipendiranje učenika koji se obrazuju za deficitarna zanimanja za potrebe obrtništva nastavljeno je i 15-u godinu zaredom, tijekom 2017., sukladno odredbama Odluke o Stipendiji Grada Zagreba za učenike koji se obrazuju za deficitarna zanimanja za potrebe obrtništva (Službeni glasnik Grada Zagreba 13/03, 1/04, 9/06, 22/09, 15/10, 19/14-pročišćeni tekst i 22/15).

Listu deficitarnih zanimanja za potrebe obrtništva utvrđuje gradonačelnik Grada Zagreba na temelju podataka Hrvatskog zavoda za zapošljavanje - Područne službe Zagreb i u suradnji s Obrtničkom komorom Zagreb, do 30. travnja tekuće godine.

**Natječaj raspisuje gradonačelnik Grada Zagreba svake godine do kraja rujna,** a objavljuje se u dnevnom tisku i na web stranici Grada Zagreba ([www.zagreb.hr](http://www.zagreb.hr)). **Natječaj provodi Povjerenstvo za dodjelu Stipendije Grada Zagreba** za učenike koji se obrazuju za deficitarna zanimanja koje imenuje gradonačelnik Grada Zagreba iz redova obrtnika, stručnih i drugih javnih djelatnika.

**Mjesečna stipendija iznosi:**

- 1.000,00 kn za učenike 1. razreda,

- 1.300,00 kn za učenike 2. razreda i

- 1.600,00 kn za učenike 3. razreda.

**Za Stipendiju Grada Zagreba za učenike koji se obrazuju za deficitarna zanimanja za potrebe obrtništva Grad Zagreb u svom proračunu godišnje izdvaja 2.000.000,00 kuna.**

**Do sada su stipendirana 1573 učenika za što je ukupno izdvojeno 52.000.000,00 kuna.**

**Stipendija Grada Zagreba za nagrađene učenike srednjih škola na međunarodnim natjecanjima**

**Ustanovljena je školske godine 2007./2008. i**, sukladno Odluci o Stipendiji Grada Zagreba za nagrađene učenike srednjih škola na međunarodnim natjecanjima (Službeni glasnik Grada Zagreba 9/08 i 22/09), **pravo na dodjelu Stipendije ima redovni učenik srednje škole u Gradu Zagrebu, odnosno Zrakoplovne tehničke škole Rudolfa Perešina u Velikoj Gorici, koji ima prebivalište u Gradu Zagrebu, a koji je na značajnom međunarodnom natjecanju u znanju osvojio pojedinačno ili ekipno prvo, drugo ili treće mjesto, odnosno dobio prvu, drugu ili treću nagradu.**

Stipendija se dodjeljuje za školsku godinu u kojoj je rezultat postignut, a **do sada je učenicima srednjih škola nagrađenim na međunarodnim natjecanjima dodijeljeno 35 stipendija.**

**Stipendija se isplaćuje u visini 40% prosječne neto plaće u Gradu Zagrebu za razdoblje I. – VIII. mjesec godine u kojoj je postignut rezultat za osvojeno prvo mjesto odnosno dobivenu prvu nagradu, 30% za osvojeno drugo mjesto odnosno dobivenu nagradu i 20% za osvojeno treće mjesto, odnosno dobivenu nagradu i iznosi 2.768,40 kuna za prvo mjesto, 2.076,30 kuna za drugo i 1.384,20 kuna za treće mjesto.**

Za Stipendiju Grada Zagreba za nagrađene učenike srednjih škola na međunarodnim natjecanjima **Grad Zagreb u svom proračunu godišnje izdvaja 100.000,00 kuna.**

**Stipendija Grada Zagreba za učenike i studente slabijega socijalnog statusa**

**Stipendija se dodjeljuje od 2007./2008. školske, odnosno akademske godine učenicima i studentima, a studentima poslijediplomskih studija od 2017./2018. akademske godine.**

Uvjeti i postupak za dodjelu Stipendije utvrđeni su Odlukom o Stipendiji Grada Zagreba za učenike i studente slabijeg slabijega socijalnog statusa (Službeni glasnik Grada Zagreba 19/17).

**Stipendija se dodjeljuje na temelju natječaja kojeg raspisuje gradonačelnik Grada Zagreba svake godine do kraja rujna za učenike, a do kraja listopada za studente.** Obavijest o objavi natječaja objavljuje se u dnevnom tisku, a tekst natječaja na web stranici Grada Zagreba (www.zagreb.hr).

**Natječaj provodi Povjerenstvo za dodjelu Stipendije Grada Zagreba** za učenike i studente slabijega socijalnog statusa, kojega imenuje gradonačelnik Grada Zagreba iz redova stručnih djelatnika s područja socijalne zaštite i obrazovanja.

**Za Stipendiju Grada Zagreba za učenike i studente slabijega socijalnog statusa, u Proračunu Grada Zagreba za 2018. planirano je 2.600.000,00 kuna.**

**Do sada je dodijeljeno 397 stipendija: 191 učenicima i 206 studentima za što je izdvojeno 9.800.000,00kuna**

**Stipendija Grada Zagreba za učenike i studente s invaliditetom**

**Stipendija se dodjeljuje od 2007./2008. školske, odnosno akademske godine učenicima i studentima, a studentima poslijediplomskih studija od 2017./2018. akademske godine.**

Uvjeti i postupak za dodjelu Stipendije utvrđeni su Odlukom o Stipendiji Grada Zagreba za učenike i studente s invaliditetom (Službeni glasnik Grada Zagreba 19/17)

**Stipendija se dodjeljuje na temelju javnog natječaja kojeg raspisuje gradonačelnik Grada Zagreba svake godine do kraja studenoga.** Obavijest o objavi natječaja objavljuje se u dnevnom tisku, a tekst natječaja na web-stranici Grada Zagreba ([www.zagreb.hr](http://www.zagreb.hr)).

**Natječaj provodi Povjerenstvo za dodjelu Stipendije Grada Zagreba** za učenike i studente s invaliditetom, kojega imenuje gradonačelnik Grada Zagreba iz redova stručnih djelatnika iz područja zaštite osoba s invaliditetom i drugih javnih djelatnika.

**Za Stipendiju Grada Zagreba za učenike i studente s invaliditetom, u Proračunu Grada Zagreba za 2018. planirano je 2.500.000,00 kuna.**

**Do sada je dodijeljeno 176 stipendija: 97 učenicima i 79 studentima, odnosno, kada se uračunaju i studenti koji su nastavljali koristiti ranije ostvareno pravo na Stipendiju, taj broj se penje na 397 stipendista, za što je izdvojeno gotovo 9. 832.000,00 kn.**

**Stipendija Grada Zagreba za učenike i studente pripadnike romske nacionalne manjine**

**Stipendija je ustanovljena školske godine 2012./2013**. s ciljem poticanja pripadnika romske nacionalne manjine na završavanje srednje škole, kao i na nastavak školovanja u sustavu visokog obrazovanja.

Uvjeti, postupak i kriteriji za dodjelu Stipendije propisani su Odlukom o Stipendiji Grada Zagreba za učenike i studente pripadnike romske nacionalne manjine (Službeni glasnik Grada Zagreba 9/0815/12, 17/12, 20/13, 21/14, 22/15,3/16- pročišćeni tekst i 7/17).

**Stipendija Grada Zagreba dodjeljuje se na temelju natječaja koji raspisuje gradonačelnik Grada Zagreba do kraja rujna za učenike, a za studente do kraja listopada.** Natječaj se objavljuje u dnevnom tisku i na web stranici Grada Zagreba ([www.zagreb.hr](http://www.zagreb.hr)).

**O dodjeli Stipendije odlučuje Povjerenstvo za dodjelu Stipendije Grada Zagreba,** koje imenuje Gradska skupština Grada Zagreba.

**Iznos Stipendije utvrđen je u visini 35% za učenike i 50% za studente prosječne neto plaće u Gradu Zagrebu za razdoblje siječanj - kolovoz godine u kojoj se natječaj za Stipendiju raspisuje te Stipendija za ovu školsku, odnosno akademsku godinu iznosi 2.422,35 kuna za učenike i 3.460,50 kuna za studente.**

Za Stipendiju Grada Zagreba, **Grad Zagreb u svom proračunu godišnje izdvaja 2.000.000,00 kuna.**

**Do sada je dodijeljena 231 stipendija pripadnicima romske nacionalne manjine: 213 učenicima i 18 studentima za što je izdvojeno 5.900.000,00 kuna**

* **Grad Zagreb godišnje izdvaja oko 50 milijuna kuna za stipendije**